ประกาศคณะกรรมการป้องกันและปราบปรามการทุจริตแห่งชาติ เรื่อง การให้ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์รับราชการต่อไป พ.ศ. 2553 (ฉบับ Update ล่าสุด)
ประกาศคณะกรรมการป้องกันและปราบปรามการทุจริตแห่งชาติ
ประกาศคณะกรรมการป้องกันและปราบปรามการทุจริตแห่งชาติ
เรื่อง
การให้ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์รับราชการต่อไป
พ.ศ. ๒๕๕๓
 

เพื่อให้การปฏิบัติราชการตามภารกิจต่าง
ๆ ของสำนักงาน ป.ป.ช. ดำเนินไปอย่างต่อเนื่องมีประสิทธิภาพและประสิทธิผลในการปฏิบัติราชการ
จึงมีความจำเป็นที่จะต้องกำหนดหลักเกณฑ์ให้ข้าราชการสำนักงาน ป.ป.ช.
ที่ปฏิบัติหน้าที่ในทางวิชาการหรือหน้าที่อื่นที่ต้องใช้ความสามารถเฉพาะตัว
ที่มีอายุครบหกสิบปีบริบูรณ์ สามารถรับราชการต่อไปอีกไม่เกินสิบปี
เพื่อเป็นการสร้างและรักษาทรัพยากรบุคคลของสำนักงาน ป.ป.ช. ฉะนั้น
อาศัยอำนาจตามความในมาตรา ๑๐๗
แห่งพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ.
๒๕๔๒ มาตรา ๑๐๘ แห่งพระราชบัญญัติระเบียบข้าราชการพลเรือน พ.ศ. ๒๕๕๑ ประกอบกฎ ก.พ.
ว่าด้วยการให้ข้าราชการพลเรือนสามัญซึ่งมีอายุครบหกสิบปีบริบูรณ์รับราชการต่อไป
พ.ศ. ๒๕๕๒ จึงออกประกาศในส่วนที่เกี่ยวกับการให้ข้าราชการสำนักงาน ป.ป.ช.
ซึ่งมีอายุครบหกสิบปีบริบูรณ์รับราชการต่อไปไว้ ดังต่อไปนี้

ข้อ ๑
ประกาศนี้เรียกว่า ประกาศคณะกรรมการป้องกันและปราบปรามการทุจริตแห่งชาติ เรื่อง การให้ข้าราชการสำนักงาน
ป.ป.ช. ซึ่งมีอายุครบหกสิบปีบริบูรณ์รับราชการต่อไป พ.ศ. ๒๕๕๓

ข้อ ๒[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓[๒] การให้ข้าราชการสำนักงาน
ป.ป.ช. ผู้ใดซึ่งมีอายุครบหกสิบปีบริบูรณ์ในปีงบประมาณใดและดำรงตำแหน่งประเภทวิชาการยุติธรรมในสาขากระบวนการยุติธรรมหรือประเภทวิชาการในสาขาตำแหน่งทั่วไปและดำรงตำแหน่งระดับเชี่ยวชาญ
หรือระดับทรงคุณวุฒิ
รับราชการต่อไปเมื่อสิ้นปีงบประมาณที่ผู้นั้นมีอายุครบหกสิบปีบริบูรณ์
จะต้องเป็นกรณีที่
(๑) มีเหตุผลและความจำเป็นเพื่อประโยชน์ของทางราชการ
(๒)
ตำแหน่งที่จะให้ผู้นั้นรับราชการต่อไปต้องเป็นตำแหน่งที่คณะกรรมการ ป.ป.ช.
ในฐานะองค์กรกลางบริหารงานบุคคล กำหนดให้เป็นตำแหน่งที่มีความขาดแคลนบุคลากรในเชิงปริมาณ
หรือเชิงคุณภาพและหาผู้อื่นปฏิบัติงานแทนได้ยากเพื่อปฏิบัติหน้าที่ในทางวิชาการ หรือหน้าที่ที่จะต้องใช้ความสามารถเฉพาะตัว
และ
(๓)
ตำแหน่งที่จะให้ผู้นั้นรับราชการต่อไปต้องเป็นตำแหน่งที่ผู้นั้นครองอยู่เดิม

ข้อ ๔
กำหนดเวลาที่จะให้รับราชการต่อไปตามประกาศนี้
ให้กระทำได้ตามความจำเป็นโดยในครั้งแรกให้สั่งให้รับราชการต่อไปได้ไม่เกินสี่ปี
และถ้ายังมีเหตุผลและความจำเป็นจะให้รับราชการต่อไปอีกได้ครั้งละไม่เกินสามปี
แต่เมื่อรวมกันแล้วระยะเวลาทั้งหมดต้องไม่เกินสิบปี
เมื่อครบกำหนดเวลาที่สั่งให้รับราชการต่อไปตามวรรคหนึ่ง
ให้สั่งให้ผู้นั้นพ้นจากราชการตามกฎหมายว่าด้วยบำเหน็จบำนาญข้าราชการ
แต่ถ้าความจำเป็นที่ให้ผู้นั้นรับราชการต่อไปหมดลงก่อนครบกำหนดเวลาดังกล่าว
จะสั่งให้ผู้นั้นพ้นจากราชการตามกฎหมายว่าด้วยบำเหน็จบำนาญข้าราชการก่อนครบกำหนดเวลาดังกล่าวก็ได้

ข้อ ๕
ส่วนราชการใดในสำนักงาน ป.ป.ช. มีความจำเป็นที่จะให้ข้าราชการสำนักงาน
ป.ป.ช. ซึ่งมีอายุครบหกสิบปีบริบูรณ์รับราชการต่อไปเมื่อสิ้นปีงบประมาณนั้น
ให้ส่วนราชการนั้นจัดทำข้อมูลเพื่อใช้ประกอบการพิจารณา ดังนี้
(๑)
แผนงาน โครงการ ตลอดจนภารกิจที่มีความจำเป็นจะให้ผู้นั้นปฏิบัติ จำแนกเป็นรายปี
(๒)
สภาวะการขาดแคลนบุคลากรในภาพรวมของสำนักงาน ป.ป.ช. ความสามารถในทางวิชาการ
หรือความสามารถเฉพาะตัวของผู้นั้น
และความยากในการหาผู้ที่มีความรู้ความสามารถเหมาะสม มาปฏิบัติหน้าที่แทนผู้นั้น
(๓)
เหตุผลและความจำเป็นที่จำต้องให้ผู้นั้นปฏิบัติภารกิจ ตาม (๑)
(๔)
ระยะเวลาที่จะให้ผู้นั้นรับราชการต่อไป
(๕)
ข้อมูลเกี่ยวกับข้าราชการสำนักงาน ป.ป.ช. ผู้นั้น

ข้อ ๖
ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์แล้ว
ที่จะให้รับราชการต่อไปได้ตามข้อ ๓ ต้องอยู่ในหลักเกณฑ์ ดังต่อไปนี้
(๑)[๓]
ดำรงตำแหน่งประเภทวิชาการยุติธรรมในสาขากระบวนการยุติธรรม
หรือประเภทวิชาการในสาขาตำแหน่งทั่วไปและดำรงตำแหน่งระดับเชี่ยวชาญขึ้นไป
แล้วแต่กรณี ต่อเนื่องกันมาแล้วไม่น้อยกว่าหนึ่งปีนับถึงวันสิ้นปีงบประมาณนั้น
(๒)
มีความรู้ ความสามารถ ความเชี่ยวชาญ ทักษะ และประสบการณ์
และมีผลงานหรือผลการปฏิบัติงานในตำแหน่งดังกล่าวเป็นที่ประจักษ์
อีกทั้งสามารถปฏิบัติหน้าที่ในตำแหน่งนั้นต่อไปได้
(๓)
ไม่อยู่ในระหว่างการถูกตั้งคณะกรรมการสอบสวนในกรณีที่ถูกกล่าวหาว่ากระทำความผิดวินัยอย่างร้ายแรง
(๔)[๔]
ผ่านการตรวจสุขภาพทั้งทางร่างกายและจิตใจตามหลักเกณฑ์และวิธีการที่คณะกรรมการ
ป.ป.ช. ในฐานะองค์กรกลางบริหารงานบุคคลกำหนด

ข้อ ๗[๕] การให้ข้าราชการสำนักงาน
ป.ป.ช. ผู้ใดซึ่งดำรงตำแหน่งประเภทวิชาการยุติธรรมในสาขากระบวนการยุติธรรม
หรือประเภทวิชาการในสาขาตำแหน่งทั่วไปและดำรงตำแหน่งระดับเชี่ยวชาญหรือระดับทรงคุณวุฒิตามข้อ
๓ (๒) ได้รับราชการต่อไปเมื่อสิ้นปีงบประมาณที่ผู้นั้นมีอายุครบหกสิบปีบริบูรณ์ ให้คณะอนุกรรมการข้าราชการสำนักงาน
ป.ป.ช. เป็นผู้พิจารณา

ข้อ ๘[๖] ให้ส่วนราชการดำเนินการตามข้อ
๗ ภายในเดือนมีนาคมของปีงบประมาณที่ข้าราชการสำนักงาน ป.ป.ช.
ผู้นั้นจะมีอายุครบหกสิบปีบริบูรณ์ และให้คณะอนุกรรมการข้าราชการสำนักงาน ป.ป.ช. พิจารณาข้อเสนอของส่วนราชการ
ให้แล้วเสร็จภายในเดือนมิถุนายนของปีงบประมาณนั้น

ข้อ ๙[๗] ในกรณีที่คณะอนุกรรมการข้าราชการสำนักงาน
ป.ป.ช. เห็นชอบให้ข้าราชการสำนักงาน ป.ป.ช. ผู้ใดรับราชการต่อไปได้เมื่อสิ้นปีงบประมาณที่ผู้นั้นมีอายุครบหกสิบปีบริบูรณ์
ให้เลขาธิการคณะกรรมการ ป.ป.ช. มีคำสั่งให้ผู้นั้นรับราชการต่อไป
และส่งสำเนาคำสั่งให้กรมบัญชีกลางทราบเพื่อดำเนินการในส่วนที่เกี่ยวข้องต่อไป

ข้อ ๑๐
การสั่งให้ข้าราชการสำนักงาน ป.ป.ช.
รับราชการต่อไปเป็นครั้งแรกนับแต่วันสิ้นปีงบประมาณที่ผู้นั้นมีอายุครบหกสิบปีบริบูรณ์
ให้มีคำสั่งภายในวันที่ ๓๐ กันยายน
ของปีงบประมาณที่ผู้นั้นมีอายุครบหกสิบปีบริบูรณ์
ในกรณีที่ครบกำหนดเวลาที่ให้รับราชการต่อไปแล้ว
ถ้าได้รับความเห็นชอบให้รับราชการต่อไปอีก
ให้มีคำสั่งก่อนวันครบกำหนดเวลาที่ให้รับราชการต่อไปในครั้งก่อน

ข้อ ๑๑
ข้าราชการสำนักงาน ป.ป.ช. ซึ่งได้รับราชการต่อไปตามประกาศนี้
จะต้องดำรงตำแหน่งและปฏิบัติหน้าที่เฉพาะตำแหน่งที่ได้รับราชการต่อไปเท่านั้น
และจะย้าย โอน หรือเลื่อนไปดำรงตำแหน่งประเภทบริหาร ประเภทอำนวยการ
หรือตำแหน่งอื่น หรือจะรักษาราชการแทนรักษาการในตำแหน่ง
รับมอบอำนาจให้ปฏิบัติราชการแทน ไปช่วยราชการ หรือไปช่วยทำงานชั่วคราวในตำแหน่งอื่นไม่ได้

ข้อ ๑๒
ให้คณะกรรมการป้องกันและปราบปรามการทุจริตแห่งชาติเป็นผู้มีอำนาจตีความและวินิจฉัยปัญหาเกี่ยวกับการปฏิบัติตามประกาศนี้
หรืออันเนื่องมาจากประกาศนี้


ประกาศ ณ วันที่ ๕
มกราคม พ.ศ. ๒๕๕๓
ปานเทพ กล้าณรงค์ราญ
ประธานกรรมการป้องกันและปราบปรามการทุจริตแห่งชาติ
ประกาศคณะกรรมการป้องกันและปราบปรามการทุจริตแห่งชาติ
เรื่อง การให้ข้าราชการสำนักงาน ป.ป.ช.
ซึ่งมีอายุครบหกสิบปีบริบูรณ์รับราชการต่อไป (ฉบับที่ ๒) พ.ศ. ๒๕๕๘[๘]

ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป








ปริยานุช/ผู้จัดทำ
๑๐ กุมภาพันธ์ ๒๕๕๓

นันท์นภัสร์/ตรวจ
๑๐ กุมภาพันธ์ ๒๕๕๓

วิศนี/เพิ่มเติม
๑๘ สิงหาคม ๒๕๕๘

นุสรา/ตรวจ
๕ พฤศจิกายน ๒๕๕๘












[๑] ราชกิจจานุเบกษา
เล่ม ๑๒๗/ตอนพิเศษ ๑๗ ง/หน้า ๔๘/๒ กุมภาพันธ์ ๒๕๕๓
[๒] ข้อ ๓
แก้ไขเพิ่มเติมโดยประกาศคณะกรรมการป้องกันและปราบปรามการทุจริตแห่งชาติ เรื่อง
การให้ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์รับราชการต่อไป
(ฉบับที่ ๒) พ.ศ. ๒๕๕๘
[๓] ข้อ ๖ (๑)
แก้ไขเพิ่มเติมโดยประกาศคณะกรรมการป้องกันและปราบปรามการทุจริตแห่งชาติ เรื่อง
การให้ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์รับราชการต่อไป
(ฉบับที่ ๒) พ.ศ. ๒๕๕๘
[๔] ข้อ ๖ (๔)
แก้ไขเพิ่มเติมโดยประกาศคณะกรรมการป้องกันและปราบปรามการทุจริตแห่งชาติ เรื่อง
การให้ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์รับราชการต่อไป
(ฉบับที่ ๒) พ.ศ. ๒๕๕๘
[๕] ข้อ ๗
แก้ไขเพิ่มเติมโดยประกาศคณะกรรมการป้องกันและปราบปรามการทุจริตแห่งชาติ เรื่อง
การให้ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์รับราชการต่อไป
(ฉบับที่ ๒) พ.ศ. ๒๕๕๘
[๖] ข้อ ๘
แก้ไขเพิ่มเติมโดยประกาศคณะกรรมการป้องกันและปราบปรามการทุจริตแห่งชาติ เรื่อง
การให้ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์รับราชการต่อไป
(ฉบับที่ ๒) พ.ศ. ๒๕๕๘
[๗] ข้อ ๙
แก้ไขเพิ่มเติมโดยประกาศคณะกรรมการป้องกันและปราบปรามการทุจริตแห่งชาติ เรื่อง
การให้ข้าราชการสำนักงาน ป.ป.ช. ซึ่งมีอายุครบหกสิบปีบริบูรณ์รับราชการต่อไป
(ฉบับที่ ๒) พ.ศ. ๒๕๕๘
[๘]
ราชกิจจานุเบกษา
เล่ม ๑๓๒/ตอนที่ ๗๑ ก/หน้า ๑๓/๕ สิงหาคม ๒๕๕๘